b'\n_START_ARTICLE_\nPape\xc5\xbe Pij VIII.\n_START_SECTION_\nVzpon\n_START_PARAGRAPH_\nPape\xc5\xbe Pij VIII. se je rodil dne 20. novembra 1761 v kraju Cingoli. 17. decembra 1785 je prejel duhovni\xc5\xa1ko posve\xc4\x8denje. Francesco Saverio Castiglioni je poleg teologije \xc5\xa1tudiral tudi pravo v Bologni in postal doktor civilnega in kanonskega prava. 1785 je postal duhovnik. Postal je tajnik komisije za izvajanje sklepov pistojske sinode (1786). Kon\xc4\x8dno je opravljal slu\xc5\xbebo generalnega vikarja v raznih \xc5\xa1kofijah, dokler ni bil kon\xc4\x8dno imenovan za stolnega pro\xc5\xa1ta v rojstnem kraju Cingoli.\n_START_SECTION_\n\xc5\xa0kof na treh mestih\n_START_PARAGRAPH_\n11. avgusta 1800 je bil imenovan za \xc5\xa1kofa Montalta in 17. avgusta istega leta je prejel \xc5\xa1kofovsko posve\xc4\x8denje. _NEWLINE_Ker je 1808 zavrnil prisego francoski dr\xc5\xbeavi, ga je Napoleon dal zapreti. Pij VII. ga je 8. marca 1816 imenoval za kardinala-duhovnika S. Maria in Traspontina (ustoli\xc4\x8den je bil 29. aprila istega leta). Isto\xc4\x8dasno je bil postavljen za \xc5\xa1kofa v Ceseni.  _NEWLINE_1821 ga je pape\xc5\xbe prestavil za \xc5\xa1kofa v Frascati. Pape\xc5\xbe in dr\xc5\xbeavni tajnik kardinal Consalvi sta njegovo delo zelo cenila. 4. avgusta 1821 je postal uslu\xc5\xbebenec Rimske kurije in 13. avgusta istega leta je bil imenovan za kardinal-\xc5\xa1kofa Frascatija. 14. novembra 1821 je postal prefekt Rimske kurije.\n_START_SECTION_\nPape\xc5\xbe\n_START_PARAGRAPH_\n\xc5\xbde leta 1823 je veljal za glavnega kandidata liberalnej\xc5\xa1e smeri med kardinali, po smrti Leona XII. pa so ga za pape\xc5\xbea izvolili 31. marca 1829. in 5. aprila istega leta je bil ustoli\xc4\x8den na sede\xc5\xbe svetega Petra. U\xc4\x8deni in pobo\xc5\xbeni mo\xc5\xbe je pokazal dovolj \xc5\xa1irine za vsa pere\xc4\x8da cerkvena vpra\xc5\xa1anja. Posvetil se je urejanju odnosov s Francijo in nekaterimi drugimi (zlasti nem\xc5\xa1kimi) dr\xc5\xbeavami, podprl je gospodarsko in socialno dejavnost v cerkveni dr\xc5\xbeavi, predvsem pa si je prizadeval za poglobitev vere nasproti nara\xc5\xa1\xc4\x8dajo\xc4\x8demu verskemu indiferentizmu. Umrl je 30. novembra 1830.\n_START_SECTION_\nEdina okro\xc5\xbenica\n_START_PARAGRAPH_\nV svojem kratkem pape\xc5\xbeevanju je pape\xc5\xbe Pij VIII. izdal samo eno okro\xc5\xbenico in sicer\xc2\xa0\xc2\xbbTraditi humilitati\xc2\xab\xc2\xa0z nadevkom 24. maj 1829. V njej navaja kot glavne vzroke za propadanje vernosti ter politi\xc4\x8dnega in dru\xc5\xbebenega reda: ravnodu\xc5\xa1nost v verskih zadevah, \xc5\xa1irjenje bibli\xc4\x8dnih dru\xc5\xbeb, napadanje svetosti zakonske zveze ter nasprotovanje cerkvenim dogmam in cerkveni ureditvi. Za to zadnje obto\xc5\xbeuje zlasti tajna zdru\xc5\xbeenja kot prostozidarje. Njihov vpliv na mladino po njegovem mnenju predstavlja nevarnost za prihodnost, ki bo prinesla nove dru\xc5\xbebene in verske pretrese.\n_START_SECTION_\n"Pobo\xc5\xbeen mo\xc5\xbe"\n_START_PARAGRAPH_\nMalahijeva prerokba imenuje pape\xc5\xbea Pija VIII. \xc2\xbbVir religiosus\xc2\xab\xc2\xa0- \xc2\xbbPobo\xc5\xbeen, veren mo\xc5\xbe\xc2\xab. Po eni strani je bil veren in pobo\xc5\xbeen du\xc5\xa1ni pastir, ki je v svoji edini okro\xc5\xbenici zavra\xc4\x8dal tisto, kar je po njegovem mnenju pomenilo nevarnost za vero. Tako prepri\xc4\x8danje je izpovedoval tudi \xc5\xbee prej. Po drugi strani pa izvajajo pomen prerokbe iz besedne igre glede imena: \xc2\xbbpius\xc2\xab\xc2\xa0= \xc2\xbbpobo\xc5\xbeen\xc2\xab.\n_START_SECTION_\nNenadna smrt\n_START_PARAGRAPH_\nZa\xc4\x8den\xc5\xa1i od izvolitve je bil Pij VIII. krhkega zdravja. Ko so ga izvolili, je \xc5\xbee bil hudo bolan, skoraj paraliziran. Kljub temu so nejasne okoli\xc5\xa1\xc4\x8dine njegove "nenadne" smrti spro\xc5\xbeile predpostavko, da je bil zastrupljen. Knez Chigi, pape\xc5\xbeev sodobnik in \xc4\x8dastni zastopnik na pape\xc5\xa1kem dvoru, je zapisal v dnevnik 2. decembra 1830:\xc2\xa0\xc2\xbb V seciranju pape\xc5\xbeevega trupla sino\xc4\x8di smo na\xc5\xa1li drob popolnoma zdrav; opazili smo nekaj slabosti na plju\xc4\x8dih. Drugi pravijo, da je bilo nekaj oslabelosti srca; ostane torej, da zvemo, od katere bolezni je umrl.\xc2\xab Te besede so nekateri razlagali kot namig, da je obstajala zarota. Vendar ve\xc4\x8dina virov tega niti ne omenja.'